Diari Oficial de la Generalitat Valenciana


Sumari del DOGV 3595, del 01-10-1999 (1999/7919)

RESOLUCIÓ de 21 de juliol de 1999, del director general d'Obres Públiques, per la qual s'acorda la publicació de la concessió administrativa atorgada al Club Nàutic de Benidorm, al port de Benidorm.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3595

Data del DOGV
:   01-10-1999

Secció del DOGV
:   III. CONVENIS I ACTES - D) CONCESSIONS ADMINISTRATIVES

Número del document
:   1999/7919


Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ de 21 de juliol de 1999, del director general d'Obres Públiques, per la qual s'acorda la publicació de la concessió administrativa atorgada al Club Nàutic de Benidorm, al port de Benidorm. [1999/Q7919]
  
Per la Resolució de 30 de juny de 1999 de la Direcció General d'Obres Públiques, es va atorgar al Club Nàutic de Benidorm la concessió administrativa per a l'ocupació i explotació d'edificis i la zona i serveis en terra i aigua del port de Benidorm, establida en el projecte d'ordenació del port de Benidorm que ha d'executar aquesta administració, superfície descrita en la condició primera del plec de condicions administratives particulars, d'acord amb les condicions que s'indiquen en els plecs inserits a continuació.
  
I. Plec de condicions generals:
  
Plec aprovat per Ordre d'1 d'agost de 1996, del conseller d'Obres Públiques, Urbanisme i Transports, i publicat en el Diari Oficial de la Generalitat Valenciana el 16 de setembre de 1996.
  
II. Plec de condicions administratives particulars:
  
1. Àmbit de la concessió.
  
1. Aquesta concessió anul·la l'atorgada al Club Nàutic de Benidorm per la Resolució de 26 de febrer de 1999, de la Direcció General d'Obres Públiques, per a l'ocupació de l'edifici social i edifici de serveis previstos en les obres del projecte d'ordenació del port de Benidorm, que queda refosa amb aquesta.
  
2. L'àmbit de la concessió el constitueixen 8.042 metres quadrats d'aigua i 7.782 metres quadrats de terra. D'aquests últims, 2.535 estan sense urbanitzar, 4.534 metres quadrats estan urbanitzats i 713 metres quadrats corresponen a la superfície ocupada pels edificis.
  
3. Les instal·lacions nauticoesportives, l'explotació de les quals s'autoritza, són instal·lacions de servei públic, ja siga tarifat o gratuït, regulada pels reglaments d'explotació i per les tarifes que en aquest acte s'aproven que podrà modificar la Direcció General d'Obres Públiques quan siga procedent amb l'audiència prèvia del concessionari.
  
2. Acta de lliurament.
  
L'administració alçarà l'acta de lliurament de la zona en concessió, on es descriuran les superfícies i característiques de les obres, edificis i mitjans que es lliuren per a la seua explotació.
  
3. Termini.
  
La present concessió s'atorga pel termini de 30 anys, comptadors des de la data de notificació de l'aprovació de l'acta de recepció definitiva.
  
4. Fiança definitiva.
  
Les obres corresponents al projecte d'ordenació del port de Benidorm les realitza aquesta administració, per la qual cosa no és d'aplicació la fiança per obres establerta en la clàusula sisena del plec de condicions generals.
  
Una vegada aclarida l'observació formulada pel Club Nàutic de Benidorm en l'escrit d'acceptació de condicions, la fiança definitiva d'explotació s'estableix en el 100% del cànon que haurà de pagar el concessionari.
  
Aquesta fiança haurà de fer-se efectiva dins dels 30 dies següents a la notificació de l'aprovació de l'acta de recepció definitiva.
  
5. Cànon.
  
De conformitat amb el que estableix la clàusula 14.ª del plec de condicions generals per a l'atorgament de concessions demanials en la zona de servei dels ports de la Generalitat Valenciana, l'import del cànon que s'ha de pagar s'estableix d'acord amb el següent detall:
  
Superfície d'espill d'aigua: 8042 metres quadrats a 100 pessetes/metre quadrat/any: 804.200 pessetes/any.
  
Superfície coberta (edificis): 713 metres quadrats a 4.500 pessetes/metre quadrat/any: 3.208.500 pessetes/any.
  
Superfície descoberta sense urbanitzar: 2.535 metres quadrats a 400 pessetes/metre quadrat/any: 1.014.000 pessetes/any.
  
Superfície descoberta urbanitzada: 4.534 metres quadrats a 1.700 pessetes/metre quadrat/any: 7.707.800 pessetes/any.
  
Total cànon anual: 48.946.038 pessetes. (76.535,89 euros). Aquest import no inclou l'impost sobre el valor afegit.
  
El període de pagament voluntari serà d'un mes des de la notificació de la liquidació corresponent. Si no es fa efectiu el pagament en període voluntari es podrà procedir al seu cobrament per via de constrenyiment en la forma reglamentàriament establida.
  
6. Revisió del cànon.
  
El cànon podrà ser revisat cada tres anys d'acord a la variació que experimente l'índex de preus al consum.
  
7. Obligacions i drets del concessionari.
  
El concessionari està obligat a:
  
1. Durant la vigència de la concessió, el titular d'aquesta no podrà realitzar cap modificació o ampliació de les obres sense prèvia autorització. L'incompliment d'aquesta condició serà causa de la caducitat de la concessió.
  
2. Prestar el servei amb la continuïtat convinguda i garantir als particulars el dret a utilitzar-lo en les condicions que hagen sigut establides en el plec corresponent i mitjançant el pagament, si escau, de la contraprestació econòmica compresa en les tarifes aprovades.
  
3. Tenir cura del bon ordre del servei i dictar les oportunes instruccions, si bé l'administració conservarà els poders de policia necessaris per a assegurar la bona marxa dels serveis de què es tracte.
  
4. Indemnitzar els danys que es causen a tercers com a conseqüència de les operacions que requerisca el desenvolupament del servei, excepte quan el dany siga produït per causes imputables a l'administració.
  
5. Respectar el principi de no discriminació per raó de nacionalitat, respecte de les empreses d'estats membres de la Comunitat Europea o signataris de l'acord sobre contractació pública de l'organització mundial del comerç, en els contractes de subministrament conseqüència del de gestió de serveis públics.
  
6. De conformitat amb el que disposa la clàusula 12 del plec de condicions generals per a l'atorgament de concessions demanials, totes les llicències, permisos i autoritzacions que s'hagen d'obtenir són a càrrec del concessionari.
  
7. Les embarcacions de base o transeünts, així com totes aquelles que atraquen o fondegen en les àrees portuàries destinades a embarcacions esportives en les instal·lacions esportives atorgades estan subjectes al pagament de la tarifa G-5 d'embarcacions esportives i d'esbarjo, segons el que estableix la Llei 1/1999, de 31 de març, de la Generalitat Valenciana, de Tarifes Portuàries, o aquelles altres que es puguen establir en el futur.
  
8. El concessionari té l'obligació d'informar puntualment a l'administració portuària del moviment d'embarcacions de base i transeünts, altes i baixes, segons els models establits amb aquesta finalitat per l'administració i facilitar, a més a més, l'accés d'aquesta administració a la base de dades o registres d'embarcacions.
  
9. El concessionari queda obligat a conservar i mantenir les obres, terrenys i, en general, els béns adscrits al servei en perfecte estat d'utilització fins i tot en els aspectes d'higiene, neteja i estètica, i realitzar a càrrec seu els treballs de conservació i manteniment i totes les reparacions que hi calguen. Quan aquestes tinguen el caràcter de gran reparació, el concessionari haurà de presentar prèviament, per a la seua acceptació, si escau, per l'administració, el projecte corresponent.
  
10. L'administració podrà inspeccionar en qualsevol moment l'estat de conservació i manteniment dels béns adscrits al servei i indicar les reparacions i altres accions que s'hagen de fer a fi que els béns es troben en perfecte estat de conservació per al correcte funcionament del servei així com al final del termini de la concessió.
  
11. Queda obligat el concessionari a complir les ordres que l'administració li dicte per a les finalitats anteriors dins del termini prudencial que se li indique.
  
12. El concessionari gestionarà l'activitat de la concessió al seu risc i ventura. L'administració en cap cas serà responsable de les obligacions contretes pel concessionari ni dels danys o perjudicis causats per aquest a tercers.
  
13. Tot el personal necessari per a l'explotació de la concessió serà per compte i a càrrec del concessionari. També seran a càrrec seu les despeses d'electricitat, aigua, telèfon, recollida de fem, etcètera, necessaris per al desenvolupament de l'activitat i totes les despeses que aquest ocasione, així com la contractació d'aquells, les connexions i el pagament dels drets corresponents.
  
8. Modificació.
  
L'administració podrà modificar per raons d'interés públic les característiques del servei contractat i les tarifes que han de pagar els usuaris.
  
Així mateix, com a titular del servei, té la potestat de fiscalitzar la gestió del concessionari, i amb aquesta finalitat podrà inspeccionar el servei, les obres, instal·lacions i locals i la documentació relacionada amb l'objecte de la concessió i dictar les ordres necessàries per a mantenir o restablir la prestació que cal.
  
El concessionari, com a prestador de serveis dins de la zona portuària, està sotmés al règim de policia i serveis vigent als ports que depenen de la Generalitat Valenciana.
  
9. Variació de les tarifes.
  
L'adjudicatari podrà sol·licitar la modificació de les tarifes si l'administració fa ús de la potestat de modificar els serveis i d'això derivara una variació de l'estructura dels costos per al gestor.
  
La sol·licitud haurà d'estar basada en un estudi econòmic que en justifique la revisió.
  
10. Incompliment del concessionari.
  
Si de l'incompliment pel concessionari es derivara pertorbació greu i no reparable per altres mitjans en el servei públic i l'administració no decidira la resolució de la concessió podrà acordar la intervenció d'aquesta fins que aquella desaparega. En qualsevol cas, el concessionari haurà de pagar a l'administració els danys i perjudicis que efectivament li haja causat.
  
11. Causes de resolució.
  
A més de les establides amb caràcter general en la legislació aplicable i en els plecs d'aquesta concessió, són causes de resolució de la concessió per a la gestió de serveis públics:
  
a) La mort o incapacitat sobrevinguda del concessionari individual o l'extinció de la personalitat jurídica de la societat concessionària. En el primer cas l'administració podrà acordar la continuació de la concessió amb els hereus o successors, llevat de disposició expressa en contra de la legislació específica del servei.
  
b) La declaració de fallida, de suspensió de pagaments, de concurs de creditors o d'insolvent fallit en qualsevol procediment o l'acord de quitament i espera.
  
c) El mutu acord entre l'administració i el concessionari.
  
d) La falta de prestació pel concessionari de la garantia definitiva o les especials o complementàries d'aquella dins del termini en els casos establerts en la llei i la no formalització del contracte dins del termini.
  
e) La demora superior a sis mesos per l'administració en el lliurament al concessionari de la contraprestació o dels mitjans auxiliars a què es va obligar, si s'escau.
  
f) La recuperació del servei per l'administració.
  
g) La supressió del servei per raons d'interés públic.
  
h) La impossibilitat de l'explotació del servei com a conseqüència d'acords adoptats per l'administració posteriorment a l'atorgament de la concessió.
  
i) L'incompliment de les obligacions contingudes en aquest plec i en les altres que regulen la concessió, i, en general, l'incompliment de la resta d'obligacions concessionals essencials.
  
12. Subcontractació.
  
Es prohibeix expressament la subcontractació o cessió de la prestació dels serveis d'amarrada o atracada, estada en sec i subministrament d'aigua i energia elèctrica a les embarcacions.
  
La resta dels serveis tarifats, prestacions accessòries i ocupació de superfície podrà subcontractar-se, els contractes dels quals es donaran a conéixer prèviament a l'autoritat portuària i es considerarà que aquesta atorga la seua aprovació si en dos mesos no s'oposa expressament.
  
En la concessió per a la gestió de serveis públics, la subcontractació només podrà recaure sobre prestacions accessòries.
  
L'administració es reserva el dret de prohibir, per causes justificades, la celebració de determinats subcontractes.
  
En qualsevol cas, la total responsabilitat del compliment del que disposen els plecs davant de l'administració correspon al concessionari.
  
III. Plec de prescripcions tècniques:
  
1. Les instal·lacions nauticoesportives, l'explotació de les quals s'autoritza, són instal·lacions de servei públic, ja siga tarifat o gratuït, l'ús de les quals queda regulat per les condicions d'aquesta concessió i pels reglaments d'explotació i tarifes que en aquest acte s'aproven, que podrà modificar la Direcció General d'Obres Públiques quan siga procedent amb l'audiència prèvia del concessionari.
  
La prestació de qualsevol servei principal o accessori es realitzarà en igualtat de condicions a qualsevol usuari que ho sol·licite, el qual no tindrà més obligació que el pagament de les tarifes corresponents.
  
2. Els serveis bàsics que prestarà el concessionari seran els següents:
  
- Amarrada d'embarcacions en aigua.
  
- Estada d'embarcacions en sec.
  
- Treta i llançament d'embarcacions esportives.
  
- Subministrament d'aigua i energia elèctrica.
  
- Subministrament de combustible.
  
3. En els termes establits en el Reglament d'Explotació, qualsevol usuari podrà sol·licitar la prestació de qualsevol servei portuari, sense més exigència per a l'usuari que el pagament de les tarifes corresponents que a continuació es descriuen:
  
Estada i atracada d'embarcacions surant: 61 pessetes/m2dia.
  
Estada i atracada d'embarcacions en sec: 38.3 pessetes/m2dia.
  
Subministrament d'aigua: 1.5·P.
  
Subministrament d'electricitat: 1.5·P.
  
Grua: 356 PTA/m.l. d'operació.
  
Essent P el preu del cost per al concessionari de la unitat subministrada. Aquest preu no inclou l'impost sobre el valor afegit.
  
Aquestes tarifes són aplicables a les embarcacions de base i a les transeünts, i podran ser revisades segons l'índex de preus al consum, revisió que haurà de ser aprovada per la Direcció General d'Obres Públiques.
  
4. L'accés dels vianants a la zona d'instal·lacions nauticoesportives serà, en qualsevol cas, públic i gratuït.
  
5. El concessionari estarà obligat a col·locar o suprimir cartells, a costa seua i en el termini que s'ordene, per a destacar el caràcter d'ús públic d'aquestes instal·lacions, o bé evitar una falsa interpretació de zona privada o d'ús restringit. Tot això segons el parer de la Direcció General d'Obres Públiques de la Conselleria d'Obres Públiques, Urbanisme i Transports.
  
6. El concessionari reservarà un deu per cent (10%) dels llocs d'amarrada per a embarcacions transeünts. Aquests llocs no podran ser utilitzats per un mateix usuari per una durada superior a una setmana en temporada alta (juny-setembre), o el que establisquen les disposicions normatives sobre explotació de les instal·lacions esportives i en cas que no hi haja per les ordres de la Direcció General d'Obres Públiques.
  
7. El concessionari podrà percebre anticipadament dels usuaris de base les tarifes corresponents a un any d'estada com a màxim, sense perjudici que la seua estada haja sigut acordada per un termini superior.
  
8. Els calats d'explotació del port, que el concessionari assumeix l'obligació de mantenir al port seran:
  
- 2 metres en les dàrsenes de la zona 3.
  
- 2,5 metres en tota la dàrsena de la zona 2 fins al moll transversal, i en el canal d'accés definit per l'extrem del moll transversal i el contradic, fins a mar obert.
  
9. El Club Nàutic de Benidorm tindrà en qualsevol moment al servei del port en còmput anual, com a mínim, el personal d'explotació descrit en la seua oferta i que s'indica tot seguit:
  
- Un gerent.
  
- Dos administratius.
  
- Un primer contramestre.
  
- Un segon contramestre.
  
- Cinc mariners.
  
10. Les superfícies, edificis i locals només podran destinar-se als usos específics que s'indiquen en els plànols i no podran modificar-se ni ampliar-se fora dels límits indicats.
  
Els usos permesos són els següents:
  
- Zones A i B: amarrada d'embarcacions esportives (llista 7.ª).
  
- Zones C i D: estada d'embarcacions i serveis auxiliars.
  
Zona E: aula de vela, magatzems, pallols, comercial, marineria i serveis, segons plànol. El local 2 queda reservat a la Direcció General d'Obres Públiques per a l'administració del port.
  
- Zona F: usos administratius del concessionari, restauració i auxiliars.
  
En particular s'exclou la utilització de les zones C i D, delimitades en el plànol, per a terrasses de restaurant o bar, així com la instal·lació de casetes fixes o desmuntables per a expedició de refrescos o altres articles de consum.
  
Contra aquesta resolució, que no exhaureix la via administrativa, es pot interposar un recurs d'alçada davant del conseller d'Obres Públiques, Urbanisme i Transports, en el termini d'un mes a partir de l'endemà de la notificació d'aquesta, sense perjudici de la utilització per l'interessat de qualsevol altre recurs que considere oportú.